LE BOHA E LO CHIRP

D'auts còps, le boha qu'avè uelhs e qu'i vedè com totas les autas bèstias ; mès n'avè pas nada coda. Totun, le boha n'èra pas urosa pr'amor, en bodigants per devath le tèrra, se n'ompliva totjamèi lo uelhs.

Lo chirp, arréis, qu'avè uu' coda e pas uelhs, en 'queth temps. E le prauba marmaucha, pardí, que trabuquèva totjamèi pertot en hents son camin.

Un jorn, lo chirp e le boha que se trobèren nas e nas.

Que se saludèren e que se hiquèren a ralhar.

— Tè ! ce ditz le boha. Tu qu'as uu' coda te sèrp pas 'nd'arré. Jo sui totjamèi a caler cluchar. Se volès, que't balharí mon par de uelhs : jo ne'us èi pas besonh per caminar devath le tèrra, e a tu que't harén servici. E tu que'm puirés balhar le toa coda.

— Òc ! Tant vau ! ce dit lo chirp.

E suu còp que hiren tròcas. Pr'amor de 'quò, le boha n'i vei pas mèi arré, e lo chirp n'a pas mèi nada coda. Mès que disen que, mèi d'un còp, le boha que n'a dit malaja. E que disen tanben, d'un qui hèi un praube sange:

— Qu'a hèit lo sange deu bohon :

Qu'a pres lo maishant per dishar lo bon.

*Crosic-crosat,*

*Mon conde acabat.*